แบงก์ห่วงโรงแรมจ่อเข้าไอซียูสภาพคล่องฝืดการเมืองไล่ลูกค้า3ปี
หึ่งโรงแรมเริ่มขาดสภาพคล่องหลังถูกการเมืองทุบซะน่วม 3 ปีติด MINT ยันเงินยังหมุนลื่นอยู่ใช้บทเรียนในอดีตรับมือ CENTEL เจ็บลูกค้าวูบ 10%
26 มี.ค. 2553

หึ่งโรงแรมเริ่มขาดสภาพคล่องหลังถูกการเมืองทุบซะน่วม 3 ปีติด MINT ยันเงินยังหมุนลื่นอยู่ใช้บทเรียนในอดีตรับมือ CENTEL เจ็บลูกค้าวูบ 10% 
นายธนาคารพาณิชย์คนหนึ่ง เปิดเผยว่า ขณะนี้ธุรกิจโรงแรมเริ่มมีปัญหาเรื่องสภาพคล่องทางการเงิน หลังได้รับผลกระทบจากสถานการณ์ทางการเมืองยุ่งเหยิงมานานถึง 3 ปี ซึ่งหากการชุมนุมยังคงยืดเยื้อหรือเกิดเหตุการณ์รุนแรง ธุรกิจนี้ก็อาจจะไม่สามารถชำระหนี้ได้ และกลายเป็นหนี้มีปัญหาจนต้องขอเจรจายืดหนี้ออกไป
“ตอนนี้แบงก์จับตาสินเชื่อธุรกิจโรงแรมเป็นพิเศษ การเมืองทำให้รายได้ลดลงไปมาก ถ้าหากพบว่าลูกค้ารายใดเริ่มมีปัญหา ก็จะต้องรีบเข้าไปให้คำปรึกษาหรือแก้ไขโดยเร็ว เพื่อไม่ให้เกิดผลกระทบเป็นวงกว้าง” แหล่งข่าวเปิดเผย
ด้าน น.ส.ประภารัตน์ ตังควัฒนา ผู้อำนวยการอาวุโสฝ่ายการเงิน บริษัท ไมเนอร์ อินเตอร์เนชั่นแนล (MINT) กล่าวว่า บริษัทยังมีสภาพคล่องที่ดีอยู่ ซึ่งเป็นเพราะบริษัทได้ใช้ประสบการณ์ในอดีตเป็นบทเรียน ปรับกลยุทธ์ด้วยการกระจายรายได้โรงแรมและการรับบริหารโรงแรมอย่างชัดเจน พร้อมลดต้นทุน ซึ่งปีที่ผ่านมาสามารถลดต้นทุนคงที่ลงได้ 5-6% นอกจากนี้ นับตั้งแต่มีการชุมนุมบริษัทก็ได้รับผลกระทบน้อยมาก อัตราการเข้าพักลดลงเพียง 1% เท่านั้น จาก 2 เดือนแรกเฉลี่ยอยู่ที่ 70% คาดว่ารวมทั้งไตรมาสแรกยังอยู่ในอัตรา 65% ได้ และหลังจากนั้นลูกค้าก็จะเริ่มน้อยลงตามวัฏจักรหมดช่วงไฮซีซันนับตั้งแต่เดือน มี.ค. เป็นต้นไป 



รณชิต มหัทธนะพฤทธิ์
“ยังไม่ต้องปรับแผนงานหรือเพิ่มกลยุทธ์อะไร เพราะตลอด 3 ปีที่มีความวุ่นวายทางการเมือง เรามีประสบการณ์ในการบริหารงานให้มีประสิทธิภาพ และปรับให้สอดคล้องกับสถานการณ์ที่เปลี่ยนแปลงไป อะไรที่จะช่วยลดต้นทุนได้ก็จะทำ และไม่ว่าเหตุการณ์จะปกติหรือไม่ บริษัทยังคงงัดกลยุทธ์การอัดแพ็กเกจและโปรโมชันห้องพักต่อเนื่อง  ปัจจุบันบริษัทมีโรงแรมในกรุงเทพฯ เพียง 2 แห่ง ต่างจังหวัด 14 แห่ง และต่างประเทศ 15 แห่ง 
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัล พลาซา (CENTEL) กล่าวว่า ตอนนี้เริ่มได้รับผลกระทบแล้ว โดยอัตราการเข้าพักลดลงไปกว่า 10% หรืออยู่ในระดับเดียวกับปีก่อนที่ 60% หากเทียบ 2 เดือนแรกอัตราเข้าพักกลับมาดีขึ้นจนมาอยู่ในระดับ 70% อย่างไรก็ตามอัตราเข้าพักที่ลดลงอยู่เฉพาะเขตพื้นที่กรุงเทพฯ เท่านั้น ขณะที่ต่างจังหวัดยังไม่ได้รับผลกระทบ
“ลูกค้าเริ่มมีการยกเลิกและดีเลย์การยืนยันเข้าพักมาตั้งแต่มีการเทเลือดในพื้นที่กรุงเทพฯ แต่ยังโชคดีอยู่บ้างที่มีลูกค้าในประเทศจัดงานประชุมอยู่ โดยเฉพาะที่เซ็นทาราแกรนด์ เซ็นทรัลเวิลด์”
อย่างไรก็ดี คาดว่าเหตุการณ์ชุมนุมจะกระทบกับบริษัทระยะสั้นเท่านั้น แต่หากการชุมนุมยืดเยื้อหรือมีเหตุการณ์ใกล้เคียงกับช่วงเดือน เม.ย. ปีก่อน ตอนนั้นบริษัทต้องใช้กลยุทธ์เดิมคือ มุ่งไปตลาดต่างจังหวัดแทนด้วยการออกโปรโมชันมากระตุ้นตลาด ส่วนแผนระยะยาวบริษัทจะเพิ่มการบริหารงานโรงแรมทั้งในและต่างประเทศมากขึ้น
สำหรับการลงทุนในตลาดหุ้นวันที่ 25 มี.ค. ดัชนีไม่สามารถฝ่าแนวต้านที่ 790 ได้สำเร็จ ระหว่างวันถูกเทขายกดดัชนีร่วงลงไปเกือบ 8 จุด ก่อนกระเตื้องมาปิดที่ระดับ 784.38 จุด ลดลง 2.16 จุด มูลค่าการซื้อขายเบาบางลง 26,747 ล้านบาท ด้าน|นักลงทุนต่างชาติซื้อต่อ 1,202 ล้านบาท